På et pressemøde tidligere på torsdagen blev det offentliggjort, at regeringen vil tilføre en milliard ekstra til regioner og kommuner. Regeringen foreslår, at pengene skal gå til at forbedre velfærden. Den økonomiske hjælp fordeler sig sådan, at regionerne modtager 350 millioner kroner, imens de resterende 650 millioner kroner går til kommunerne. Det er stadig ikke godt nok, hvis det står til Frederikshavn Kommunes borgmester, Birgit S. Hansen (S). Det skriver Kanal Frederikshavn. - Regeringen burde starte med at give kommunerne fem milliarder kroner. Det har Kommunernes Landsforening (KL) bragt med til forhandlingsbordet med regeringen. Det er penge, som vi bruger på det specialiserede socialområde, altså mennesker med behov for hjælp - fysisk, psykisk eller socialt. De skal naturligvis have hjælp, men her vi er nødt til at tage pengene fra andre, for eksempel skoler, dagtilbud og ældre, og det kan vi ikke blive ved med, siger Birgit S. Hansen til Kanal Frederikshavn. Frederikshavn Kommune får 6,7 millioner kroner Den socialdemokratiske borgmester har flere gange tidligere i år opfordret regeringen til at sætte flere penge af til kommunerne. Hendes ønske er blevet hørt på Christiansborg, og selvom pengene kunne være større, glæder det Birgit S. Hansen, at der nu sker noget. - Nu er der hul igennem. Vi får 6,7 millioner kroner, som vi ikke regnede med. Pengene får dog hurtigt ben at gå på, da vi jo skal spare 30 millioner kroner næste år i Frederikshavn Kommune. Der er stadig behov for, at Christiansborg drøfter prioriteringen af vores penge mellem eksempelvis velfærd og skattelettelser. I mine øjne mangler vi national prioritering af borgernær kommunal velfærd, lyder det fra Birgit S. Hansen. De 6,7 millioner kroner Birgit S. Hansen refererer til, er de penge, der bliver allokeret til Frederikshavn Kommune.

Referat:
Frederikshavn Kommunes borgmester ønsker langt flere penge til kommunerne, end hvad regeringen offentliggjorde torsdag.